
Moduláris szoftvercsomag idegsejtválaszok analízisére

Ebben a dolgozatban egy általam fejlesztett moduláris szoftvercsomagot mutatok be, amely jelenleg még fejlesztés, bővítés alatt áll. A szoftver biológiai vizsgálatok eredményeinek feldolgozásában, analizálásában és értelmezésében nyújt segítséget a PTE ÁOK Élettani Intézetében.
A kísérlet során házimacskák különböző vizuális ingerekre adott idegi válaszait rögzítjük és elemezzük. A program feladata az adatok kezelése, analízise illetve felület nyújtása mások által írt modulok csatolására.
A programcsomagot Matlab nyelven készítem. A program rendelkezik grafikus felhasználói felülettel is, de emellett a Matlab parancssorából is hívható a grafikus felület kihagyásával, parancssori paraméterátadással.
A dolgozatban bemutatom a program grafikus felületét, a már elkészült modulokat és a modulok és keret közötti kapcsolatot. A grafikus felület tervezése és megvalósítása során a legfontosabb szempont a grafikus felület teljesen dinamikus generálása és a grafikus elemek futásidejű felhelyezése volt. Elvárás volt még a grafikus felülettel szemben, hogy új modul hozzáadásakor külön fájlban hozzáadható legyen a modul grafikus felülete.
A keret végrahajtó része szintén teljesen dinamikus, új modulok hozzáadásakor sem kell változtatni a kódon. A keret a grafikus felület megkerülésével is jól paraméterezhető. A modulok, a modulok grafikus felülete és a keret közötti kapcsolatot egy excel táblában tároljuk.



